Σκοπός της οδηγίας είναι να εξαλειφθούν οι διαφορές μεταξύ των κρατών μελών της Ευρωπαϊκής Ένωσης (ΕΕ) όσον αφορά τους νόμους και τους κανόνες για τη μεταφορά των προϊόντων που συνδέονται με τον τομέα της άμυνας (τα οποία κυμαίνονται από τυφέκια, βόμβες και τορπίλες έως υποβρύχια και αεροσκάφη για στρατιωτικούς σκοπούς). Θεσπίζει σύστημα χορήγησης άδειας βάσει της έκδοσης αδειών μεταφοράς προς τους προμηθευτές. Διευκολύνει τη διαφανή και ασφαλή κυκλοφορία προϊόντων συνδεόμενων με τον τομέα της άμυνας στην ΕΕ, βοηθώντας ως εκ τούτου στην τόνωση της ανταγωνιστικότητας του τομέα άμυνας της ΕΕ. Υπάρχουν τρία είδη άδειας 1. Γενικές άδειες, που εκδίδονται από ένα κράτος μέλος προς τους προμηθευτές που είναι εγκατεστημένοι στην επικράτειά της (με την προϋπόθεση ότι συμμορφώνονται με τους όρους της άδειας) οι οποίοι ζητούν τη μεταφορά προϊόντων συνδεόμενων με τον τομέα της άμυνας προς παραλήπτες σε άλλο κράτος μέλος. 2. Συνολικές άδειες, που χορηγούνται από ένα κράτος μέλος (που καθορίζει το πεδίο εφαρμογής και τη διάρκεια) σε προμηθευτές που ζητούν δυνατότητα μεταφοράς προϊόντων σε παραλήπτες σε ένα ή περισσότερα κράτη μέλη. 3. Ατομικές άδειες, που χορηγούνται από ένα κράτος μέλος σε προμηθευτές που ζητούν μια μοναδική μεταφορά προϊόντων σε έναν μόνο αποδέκτη. Υποχρεώσεις προμηθευτών Τα κράτη μέλη πρέπει να εξασφαλίζουν ότι οι προμηθευτές προϊόντων συνδεόμενων με τον τομέα της άμυνας που είναι εγκατεστημένοι στην επικράτειά τους: τηρούν αναλυτικές καταστάσεις των μεταφορών τους· ενημερώνουν τους παραλήπτες για τους όρους της άδειας (δηλ. τους περιορισμούς σχετικά με την τελική χρήση ή την εξαγωγή των προϊόντων που συνδέονται με τον τομέα της άμυνας)· ενημερώνουν την αρμόδια αρχή του κράτους μέλους από την επικράτεια του οποίου επιθυμούν να μεταφέρουν προϊόντα για την πρόθεσή τους να χρησιμοποιήσουν γενική άδεια για πρώτη φορά. Τα κράτη μέλη στα οποία είναι εγκατεστημένοι παραλήπτες προϊόντων συνδεόμενων με τον τομέα της άμυνας τα οποία καλύπτονται από άδεια μεταφοράς πρέπει να πιστοποιούν ότι οι παραλήπτες είναι υπεύθυνοι για την τήρηση των εξαγωγικών περιορισμών των προϊόντων που παραλαμβάνουν. Τα προϊόντα που συνδέονται με τον τομέα της άμυνας στα οποία αναφέρεται η παρούσα οδηγία καταλογογραφούνται στο παράρτημα της οδηγίας. Το παράρτημα επικαιροποιείται τακτικά μέσω κατ’ εξουσιοδότηση πράξεων που εκδίδονται από την Ευρωπαϊκή Επιτροπή ώστε να εναρμονίζεται με τον κοινό στρατιωτικό κατάλογο της Ευρωπαϊκής Ένωσης. Το παράρτημα επικαιροποιήθηκε πιο πρόσφατα από την κατ’ εξουσιοδότηση οδηγία 2023/277 το 2023. Η Επιτροπή επικαιροποιεί τακτικά τον κατάλογο αυτόν ώστε να εναρμονίζεται με τον κοινό στρατιωτικό κατάλογο, με την πιο πρόσφατη επικαιροποίηση να χρονολογείται στις 28 Φεβρουαρίου 2023.